**Ministru kabineta noteikumu projekta "Grozījumi Ministru kabineta 2014. gada 23. decembra noteikumos Nr. 791 "Noteikumi par kārtību, kādā Valsts robežsardze izsniedz un anulē speciālās caurlaides, un speciālo caurlaižu paraugiem"" sākotnējās ietekmes novērtējuma ziņojums (anotācija)**

|  |  |
| --- | --- |
| **Tiesību akta projekta anotācijas kopsavilkums** | |
| Mērķis, risinājums un projekta spēkā stāšanās laiks (500 zīmes bez atstarpēm) | Kopsavilkums nav aizpildāms saskaņā ar Ministru kabineta 2009. gada 15. decembra instrukcijas Nr. 19 “Tiesību akta projekta sākotnējās ietekmes izvērtēšanas kārtība” 5.1 punktu. |

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Latvijas Republikas valsts robežas likuma 18. panta septītā daļa |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Ministru kabineta 2014. gada 23. decembra noteikumi Nr. 791 „Noteikumi par kārtību, kādā Valsts robežsardze izsniedz un anulē speciālās caurlaides, un speciālo caurlaižu paraugiem” (turpmāk – MK noteikumi) nosaka kārtību, kādā personas iesniedz iesniegumus, Valsts robežsardze izskata personu iesniegumus, izsniedz un anulē speciālās caurlaides (turpmāk – caurlaides), kā arī nosaka caurlaižu paraugus.  Saskaņā ar MK noteikumu 2. un 3. punkta prasībām, lai saņemtu speciālo caurlaidi (pastāvīgo caurlaidi vai terminēto caurlaidi), persona iesniedz Valsts robežsardzes struktūrvienībā attiecīgu iesniegumu.  Saskaņā ar MK noteikumu 1. un 2. pielikuma prasībām, personai caurlaidi var izsniegt papīra formā Valsts robežsardzes struktūrvienībā vai arī elektroniski (nosūtot uz iesniegumā norādīto elektroniskā pasta adresi vai valsts pārvaldes pakalpojumu portālu Latvija.lv (tikai gadījumos, ja iesniegums iesniegts, izmantojot e-pakalpojumu „Pierobežas joslas speciālo caurlaižu un reģistrācijas izziņu pieteikšana un saņemšana” portālā Latvija.lv)).  Valsts robežsardze konstatējusi gadījumus, kad personas pieprasījušas caurlaides izsniegt papīra formā Valsts robežsardzes struktūrvienībā, bet neierodas tās saņemt. 2019. gadā konstatēti 233 šādi gadījumi, bet 2020. gada 8 mēnešos konstatēti 435 šādi gadījumi. Tādejādi, lai novērstu konstatēto problēmu, kā arī, lai ievērotu Administratīvā procesa likuma 70. panta pirmās un otrās daļas un Paziņošanas likuma 8. panta prasības, Projekta 1. punkts paredz papildināt MK noteikumus ar 6.¹ apakšpunktu, nosakot kārtību par caurlaides nosūtīšanu pa pastu kā ierakstītu pasta sūtījumu gadījumā, ja persona neierodas to saņemt Valsts robežsardzes struktūrvienībā.  Saskaņā ar 2015. gada 3. decembra likuma „Grozījumi Latvijas Republikas valsts robežas likumā” (turpmāk – Robežas likuma grozījums) 5. pantu, svītrota Latvijas Republikas valsts robežas likuma (turpmāk – Robežas likums) 16. panta pirmā daļa, kas noteica prasību personai, uzturoties pierobežas joslā, glabāt pie sevis un pēc Valsts robežsardzes amatpersonas pieprasījuma uzrādīt caurlaidi, kas ļauj uzturēties pierobežas joslā. Līdz ar to Projekta 2. punkts paredz svītrot no MK noteikumu 8. punkta vārdus „vai papīra formā izsniegtā caurlaide ir bojāta vai zudusi”.  Izvērtējot iespēju samazināt administratīvo slogu klientiem, konstatēta iespēja to samazināt personām, kuras pieprasījušas caurlaides izsniegt papīra formā Valsts robežsardzes struktūrvienībā. 2018. gadā personām Valsts robežsardzes struktūrvienībās papīra formā ir izsniegta 11581 caurlaide. 2019. gadā – 11554 caurlaides, bet 2020. gada 8 mēnešos – 6457 caurlaides. Projekta 3. un 4. punkts paredz izteikt MK noteikumu 1. un 2. pielikumu jaunā redakcijā, paredzot personai iespēju Iesniegumā pastāvīgās caurlaides saņemšanai un Iesniegumā terminētās caurlaides saņemšanai norādīt ne tikai saņemt caurlaidi klātienē Valsts robežsardzes struktūrvienībā vai elektroniski, bet arī saņemt to pa pastu.  Saskaņā ar Robežas likuma grozījuma 5. pantu, svītrota Robežas likuma 16. panta pirmā daļa, kas noteica prasību personai, uzturoties pierobežas joslā, glabāt pie sevis un pēc Valsts robežsardzes amatpersonas pieprasījuma uzrādīt caurlaidi, kas ļauj uzturēties pierobežas joslā. Līdz ar to Projekta 5. un 6. punkts paredz izteikt MK noteikumu 3. un 4. pielikumu jaunā redakcijā, no Pastāvīgās caurlaides parauga un Terminētās caurlaides parauga svītrojot normu caurlaidi uzrādīt kopā ar dokumentu, kas apliecina personas identitāti.  Projektā plānotās izmaksas tiks segtas no Valsts robežsardzes budžeta līdzekļiem. |
|  | Projekta izstrādē iesaistītās institūcijas un publiskas personas kapitālsabiedrības | Projektu izstrādāja Iekšlietu ministrija, Valsts robežsardze. |
| 4. | Cita informācija | Nav. |
|  | | |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Personas, kas uzturēsies pierobežas joslā un kurām atbilstoši Robežas likuma 18. panta pirmajai daļai nepieciešama speciālā caurlaide.  Valsts robežsardzes amatpersonas, kuras nodrošinās caurlaižu izsniegšanu gan elektroniski, gan papīra formā. |
| 2. | Tiesiskā regulējuma ietekme uz tautsaimniecību un administratīvo slogu | Personām, kuras iesniegumā caurlaides saņemšanai būs norādījušas, ka caurlaidi papīra formā vēlas saņemt pa pastu, administratīvais slogs samazināsies, jo caurlaides saņemšanai nebūs jāierodas Valsts robežsardzes struktūrvienībā.  Valsts robežsardzes amatpersonām, kuras nodrošinās caurlaižu nosūtīšanu pa pastu personām, kuras:   1. iesniegumā būs norādījušas, ka vēlas caurlaidi saņemt Valsts robežsardzes struktūrvienībā, bet nebūs ieradušās to saņemt; 2. iesniegumā būs norādījušas, ka vēlas caurlaidi saņemt pa pastu,   administratīvais slogs palielināsies, jo būs jānodrošina caurlaides nogādāšanu uz pastu un vēstules nosūtīšanu. |
| 3. | Administratīvo izmaksu monetārs novērtējums | Valsts robežsardzes administratīvās izmaksas, lai nodrošinātu speciālo caurlaižu nosūtīšanu pa pastu, saskaņā ar Ministru kabineta 2009. gada 15. decembra instrukcijas Nr. 19 ,,Tiesību akta projekta sākotnējās ietekmes izvērtēšanas kārtība” 24. punktā noteikto formulu: C = (f x l) x (n x b), kur  C = informācijas sniegšanas pienākuma radītās izmaksas jeb administratīvās izmaksas;  f = finanšu līdzekļu apjoms, kas nepieciešams, lai nodrošinātu projektā paredzētā informācijas sniegšanas pienākuma izpildi (stundas samaksas likme, ieskaitot virsstundas vai stundas limitu ārējo pakalpojumu sniedzējam, ja tādi ir);  l = laika patēriņš, kas nepieciešams, lai sagatavotu informāciju, kuras sniegšanu paredz projekts;  n = subjektu skaits, uz ko attiecas projektā paredzētās informācijas sniegšanas prasības;  b = cik bieži gada laikā projekts paredz informācijas sniegšanu.  Aprēķinos tiek izmantota Valsts robežsardzes amatpersonas ar speciālo dienesta pakāpi atlīdzība: EUR 11**,**57 stundā (dati par 2020. gada augustu).  Valsts robežsardzes pieņēmumi:   * 1 gada laikā pa pastu tiks nosūtītas 800 caurlaides; * caurlaides sagatavošanai tiek izmantota 1 papīra lapa, kuras izmaksas – 0,01 EUR; * 1 vēstules izmaksas – 1,95 EUR (0,06 EUR – 1 aploksnes izmaksas, 1,89 EUR – vēstules nosūtīšanas (ierakstīts pasta sūtījums) izmaksas); * vēstules nogādāšana pasta nodaļā – 10 minūtes.   C = (11,57 x 0,17) x (800 x 1) + (800 x 0,01 )\* + (800 x 1,95)\*\* = 1,97 x 800 + 8 + 1560 = 3144,00 EUR  \*papīra izmaksas  \*\*vēstules izmaksas |
| 4. | Atbilstības izmaksu monetārs novērtējums | Projekts šo jomu neskar. |
| 5. | Cita informācija | Nav. |
|  | | |
| **III. Tiesību akta projekta ietekme uz valsts budžetu un pašvaldību budžetiem** | | |
| Projekts šo jomu neskar. | | |
| **IV. Tiesību akta projekta ietekme uz spēkā esošo tiesību normu sistēmu** | | |
| Projekts šo jomu neskar. | | |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Projekts šo jomu neskar. |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Atbilstoši Ministru kabineta 2009. gada 25. augusta noteikumiem Nr. 970 "Sabiedrības līdzdalības kārtība attīstības plānošanas procesā", lai informētu sabiedrību par projektu un dotu iespēju izteikt viedokli, informācija par projektu ievietota Iekšlietu ministrijas un Valsts kancelejas tīmekļvietnē. |
| 2. | Sabiedrības līdzdalība projekta izstrādē | Lai nodrošinātu efektīvu, atklātu, ietverošu, savlaicīgu un atbildīgu sabiedrības līdzdalību, un sabiedrības pārstāvjiem nodrošinātu iespēju iesaistīties, rakstiski sniegt viedokli par projektu tā izstrādes stadijā, informācija par projektu ievietota Iekšlietu ministrijas tīmekļa vietnē sadaļas “Sabiedrības līdzdalība” apakšsadaļā “Diskusiju dokumenti”. |
| 3. | Sabiedrības līdzdalības rezultāti | Tiks aizpildīts pēc sabiedrības līdzdalības procesa nodrošināšanas. |
| 4. | Cita informācija | Nav. |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Valsts robežsardze. |
| 2. | Projekta izpildes ietekme uz pārvaldes funkcijām un institucionālo struktūru.  Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Noteikumu projekts neietekmēs pārvaldes funkcijas un institucionālo struktūru. Jaunas institūcijas nebūs jāveido, esošās institūcijas nebūs jālikvidē vai jāreorganizē. |
| 3. | Cita informācija | Nav. |

Iesniedzējs: Iekšlietu ministrs S.Ģirģens

Vīza: valsts sekretārs D.Trofimovs

Šrenks, 67075702

Dins.Srenks@rs.gov.lv